Verbrande liggame op ashoop gekryArgieffoto bloot ter illustrasie. (Foto: SAPD/Facebook) Lede van die Acornhoek-gemeenskap in Mpumalanga het Maandag op ŉ grusame toneel afgekom toe twee liggame op ŉ ashoop in Casteel naby Bosbokrand aangetref is. Drie beeskarkasse was boonop ook op die ashoop gevind. Kol. Donald Mdhluli, polisiewoordvoerder, sê die plaaslike polisiestasie is om 19:30 van die gruvonds in kennis gestel. Polisielede en nooddienswerkers is na die toneel toe waar die slagoffers dood verklaar is. ŉ Nadoodse ondersoek is van stapel gestuur om die oorsaak van die slagoffers se dood te bepaal. Dit kom egter voor asof die twee persone vermoor is. “Die polisie is besig om die families van die slagoffers op te spoor sodat hulle amptelik geïdentifiseer kan word,” sê hy. Die motief vir die moorde is nog nie bekend nie. Die polisie het ook reeds ŉ intensiewe ondersoek na die eienaars van die dooie beeste van stapel gestuur. “Enigiemand wat die polisie moontlik in hul ondersoek na die voorval kan bystaan, kan lt.kol. Aaron Digoro by 082 318 9925 bel.